貝迪斯想簽迪基亞 但有一個條件
2024年04月23日 21:05
東網電視
更多新聞短片
貝迪斯想簽迪基亞。(Getty Images)
迪基亞離開曼聯將近1年,呢位西班牙門將至今未能落班嘅原因係人工太高,據報西甲貝迪斯將會再嘗試向佢招手,條件係迪基亞必須降低人工要求。
33歲嘅迪基亞喺曼聯期間係頂薪球員,周薪高達35萬鎊,最終因為踢法唔啱主帥坦哈格心水而未獲留用。迪基亞離開曼聯後收到多間球會邀請,包括來自沙特球會高薪合約,但佢都一一拒絕,一直處於無業狀態至今。
《體育競技場》報道,西甲貝迪斯今夏守門員大執位,哥迪奧巴禾離隊,雷爾施華獲意甲球隊挖角,將被出售,貝迪斯希望簽入一名具分量門將,迪基亞係人選之一。
不過貝迪斯無法承擔迪基亞天價人工,如果對方唔肯降薪,貝迪斯就會放棄迪基亞,轉為斟介巴塞副選門將恩拿斯奧彭拿。
至於迪基亞會否轉戰西甲,佢暫時未表態,不過佢個人社交網就見到端倪,上星期佢出PO,係同曼聯隊長般奴費南迪斯合照,兩人拍晒膊頭,可見迪基亞仍然心繫曼聯,據報坦哈格今夏好大機會離隊,迪基亞可能正在等待重返「紅魔鬼」嘅機會。